钦定古今图书集成/明伦汇编/官常典/第798卷 > 邹干
## 钦定古今图书集成/明伦汇编/官常典/第798卷 > 邹干

按《明外史》本传：“干字宗盛，少詹事济子也。济卒，干尚
幼。时仁宗监国，命为应天府学生，赐钞二千贯，月给
米二石廪之。干感奋力学，登正统四年进士，授兵部
主事，历郎中。景帝嗣统，超擢本部右侍郎。时兵事倥
偬，干敏于才能，仓猝应变，尚书于谦甚倚之。也先入
寇，乡民万馀，避兵呼号城下求入，守者难之。干曰：‘城
以卫民，急而拒之，焉用城为’？”遂皆纳之。景泰二年调
礼部。明年兼春坊左庶子。出考察山西官吏，奏黜不
职布政使侯复以下五十馀人。又明年，河南及凤阳
诸府大水，命干巡视，奏免田租。与巡抚王竑请发淮
安仓储十五万石以赈，饥民赖之。临清诸生伍铭等
愿输米八百石入监读书。干为之请，纳粟入监自此
始。既还，督理易州山厂。请设主事一人综核，而身总
大纲。居三年，宿弊为清。还治部事，迁左侍郎。天顺初，
尚书杨善去位，干领其事，居职甚称。一日，帝召问，干
掩口对。帝不悦，故久不迁。七年知贡举。会试院火，下
狱，寻释。成化二年巡视畿内民瘼，发米二十六万馀
石赈饥民七十二万馀人，又以牛具三万九千种、一
万三千石贷贫民。还朝，迁南京礼部尚书。越二年，礼
部尚书姚夔调吏部，召干代之。海西诸郡以海青鹘、
兔来献，干等言：“陛下《登极诏书》，命天下毋献花木鸟
兽。今宜譬晓诸蕃，常贡外勿进异物。”帝纳之。八年，淮、
扬饥，巡抚张鹏请鬻度牒一万以赈。干言：“成化初已
度僧、道十三万。今未及十载，不宜更行。”遂止。十三年，
灾异屡见，极陈妄费滥赏及修苑囿、设斋醮之弊。明
年加太子少保。又明年，被劾乞休，命驰驿归。弘治五
年，浙江饥。干手疏以闻。孝宗嘉之，如奏赈恤，且命有
司劳以羊酒彩币。比至，而干已卒。赠太子太保，谥康
靖。